Tiǧiratin-ines akked teḥbibin-is ur uminent ara s Ṛebbi ad yaweḍ wass ad ruḥent ɣer uxxam n teslit tilemẓit, ḥarent ad walint agerruǧ i tesɛa, ad walint amek yegga uxxam n teslit, imi uqbel ur zemirent ara ad ruḥent ɣur-s mi akken yella urgaz-is deg uxxam, ɣef lǧal n tammart tazegzawt i yesɛa, tessewḥac-itent. Atentan ttazalent si texxamt ɣer tayeḍ, si texzant ɣer tayeḍ, kullec icbeḥ, kulec ɣlay, kullec iswa ɣef wayeḍ. Ulint ɣer yiwet n texxamt n lexzin, ur uminent ara s ccebaḥa-is, acu d ccebaḥa n tzerbiyin, acu d imṭarḥen, acu d ifutayen, lmidat, ṭwabel, tixezanin si kul ssifa, ttmuqulent seg uqqaru armi d iḍḍaren, tiɣemmar kra s zǧaǧ kra s lfeṭṭa, i icebḥen maci d kra, d ayen leɛmer twala tiṭ. Ggumant ad rekdent, segmi walant ayen akk i tekseb temddakelt-nsen ur llint am nutenti am medden, tteẓment kan deg iman-nsen, nɣan-tent tismin, ma d nettat mskint ur tezhi ara ur tefriḥ s sɛaya-as, acku tḍaq ad truḥ ad teldi taxxamt-nni n wadda.